Borderkolis

Borderkolis () – avių ganymui skirta darbinių šunų veislė, kilusi iš Didžiosios Britanijos   Priklauso 1 FCI grupei.
Veislė taip pavadinta pagal tikėtiną kilmės vietą – Anglijos ir Škotijos pasienį (). Žodis collie šunims įvardyti anglų kalboje imtas vartoti nuo XIX a. pab. Daugelio geriausiais laikomų borderkolių kilmė atsekama iki šuns, vardu Old Hemp. Pavadinimą Border Collie 1915 m. Jungtinėje Karalystėje pirmąkart pavartojo James Reid, International Sheep Dog Society (ISDS) sekretorius, taip atskirdamas ISDS registruotus šunis nuo Kennel club kolių.

Dėl savo savybių borderkoliai gerai tinka avių bandoms ganyti. Avių bandą šios veislės šunys seka prisispaudę prie žemės, kuria kryptimi joms judėti nurodo akimis. Borderkoliai, be avių, gali ganyti ir žąsis, antis, galvijus. Šunims piemuo komanduoja su žodinėmis komandomis arba švilpuku. Tai veislė, kuri iki šiol aktyviai naudojama ganymui. 

Borderkoliai yra vidutinio dydžio, atletiško sudėjimo šunys. Patinų aukštis ties gogu siekia 53–55 cm, kalių truputį mažesnis. Akių spalva dažniausiai ruda, nors pasitaiko ir mėlynų, o forma – ovali. Borderkolių kailis būna ilgas, vidutinis arba trumpas, įvairuoja ir jo spalva. Kailis gali būti baltas su juodu, rudas su baltu, juodas trispalvis, rudas trispalvis, mėlynas marmuras, rudas marmuras bei kitokios jo variacijos. Negali būti daug baltos spalvos.

Šios veislės šunims priskiriamos tokios savybės, kaip gyvybingumas, budrumas, sumanumas, jautrumas, nuovokumas, ryžtingumas.

Kailio priežiūra
Kailio priežiūra nesudėtinga, užtenka reguliariai iššukuoti. Šeriasi sezoniškai, kelis kartus per metus.

Sveikata

Gyvenimo trukmė

Borderkolių gyvenimo trukmė yra 10–14 metų, vidutiniškai gyvena 12 metų. Borderkoliai yra gana sveika veislė, tačiau prieš perkant šuniuką reikia atsižvelgti ar tėvams yra atlikti privalomi sveikatos tyrimai bei kokie jų rezultatai.

Dažnai nugaišta nuo vėžio (23,6 %), senatvės (17,9 %), smegenų kraujagyslių ligų (9,4 %). Labiausiai paplitusios šios veislės šunų genetinės ligos yra kolių akių anomalija ir epilepsija. 

Dažnos sveikatos problemos

Sveikatos sutrikimai:
 Kolių akių anomalija () yra įgimta paveldima liga, paveikianti tinklainę, gyslainę ir odeną. Šią ligą galima nustatyti atlikus DNR tyrimą, kuris yra privalomas veisėjams, tam, kad neveistų sergančių šuniukų. Šiai ligai gydymo nėra. 
 Epilepsija yra lėtinė neurologinė liga, pasireiškianti pasikartojančiais epilepsijos priepuoliais. Borderkolių veislė yra pripažinta kaip turinti predispoziciją epilepsijai, taip pat epilepsija dažnai pasireiškia labai sunkia forma. Tad norit įsigyti šuniuką reikia pasidomėti ar to šuniuko šeimoje buvo pasitaikę epilepsijos atvejų. Genetinių tyrimų, kurie galėtų padėti ligą eliminuoti, kolkas nėra. Esant ABCB1 (MDR1) geno mutacijai, dėl kurios yra padidėjęs atsparumas kai kuriems vaistams, borderkoliams gydymas gali būti sudėtingesnis. 
 Klubų ir alkūnių displazija yra genetinės judėjimo aparato ligos. Tai sąnario struktūrų patologija, dėl kurios atsiranda sąnario nestabilumas ir uždegiminiai pakitimai. Displaziją veterinarijos gydytojai gali nustatyti atlikę rentgenogramas. 
 MDR1 (ABCB1) geno mutacija - daugiavaisčio atsparumo geno mutacija, dėl kurios tam tikros toksiškos medžiagos esančios veterinariniuose vaistuose gali patekti į smegenis. Nustatyti ar šuo turi šio geno mutaciją galima atlikus genetinį DNR tyrimą ar atsižvelgus į šuns tėvų genetinio tyrimo rezultatus.
 OCD (angl. Osteochondritis dissecans )

Elgsenos sutrikimai:
 Obsesinis kompulsinis sutrikimas
 'Fly catching' sindromas

Charakteris
Borderkoliai yra viena iš greičiausiai besimokančių šunų veislių. Šie šunys yra labai energingi, darboholikai, jiems yra būtinas ne tik fizinis, bet ir protinis krūvis. Negavę pakankamai krūvio jie gali tapti nervingi, destruktyvūs. Šiems šunims kasdien teks skirti nemažai laiko, tačiau svarbu, kad šuo gebėtų ir atsipalaiduoti, pailsėti, to dažnai reikia mokinti, nes bordekolis visada nori ką nors veikti. Kitaip borderkoliai  gali pradėti reikalauti pastovaus dėmesio lojant ar cypiant, nešioti šeimininkams žaislus.
Šios veislės šunys gali būti šiek tiek jautrūs, labai reguoja į žmogaus intonaciją. Borderkoliai gali būti iš pradžių nepasitikintys svetimais žmonėmis, gali prisibijoti svetimų mažų vaikų.

Borderkoliai yra prieraišūs šunys, nuolat norintys būti su žmogumi, tad yra netinkami auginti lauke. Net ir turėdamas didelį plotą lakstymui jis mieliau rinksis būti kartu su savo žmogumi. Borderkoliai gali puikiai gyventi bute, jeigu gauna tinkamo fizinio ir protinio krūvio, bet geba ilsėtis. Dėl stipraus ganymo instinkto borderkoliai nėra pats tinkamiausias pasirinkimas šeimoje su vaikais. Šuo dažnai pradeda ganyti lakstančius vaikus, o kai "avytės" nepaklūsta - kanda į kojas. Žinoma tokiu atveju reikia teisingo elgesio mokyti ne tik šunis, bet ir vaikus. Dažniausia borderkoliai sutaria su kitais šunimis, nors patinai gali nesutarti su kitais patinais.

Netinkamai auginamiems bei auklėjamiems šiems šunims gali pasireikšti obsesinės elgsenos (sukimasis aplink save, šešėlių, šviesų pastovus gaudymas), tokie borderkoliai gali būti linkę ir į savidestrukciją - pradėti griaužti savo uodegą ar letenas.

Dresūra
Neturintiems patirties su šunimis borderkoliai gali tapti tikru iššūkiu, tad nėra rekomenduojama įsigyti borderkolio jei tai pirmas Jūsų šuo. Šie šunys nuolatos bandys Jus pergudrauti. Borderkoliai labai greitai mokosi įvairių komandų bei triukų, tačiau turi labai stiprų ganymo instinktą, tai yra puiku jei gyvenate ūkyje ir šuo skirtas bandų ganymui, tačiau gali tapti problema gyvenant mieste - šuo pradeda vaikytis, pulti ir "ganyti" dviratininkus, automobilius, lakstančius vaikus. Tai pavojinga ne tik šunims, kurie gali būti partrenkti automobilių, bet ir žmonėms. Tokiu atveju yra labai svarbu kreiptis į dresuotoją gerai pažįstantį šios veislės niuansus.

Borderkoliams yra labai svarbi socializacija, ypač jauname amžiuje, kol šuniukas dar mažas. Jis turi pamatyti kuo daugiau aplinkos dirgiklių, su jais įgauti kuo daugiau teigiamų patirčių. Nuo mažens turi būti labai aiškios namų taisyklės.

Mankšta

Borderkoliai yra nepakeičiami aviganiai ir mėgausis avių ganymo treniruotėmis, tačiau yra puikūs sportininkai ir kitose srityse, jiems labai patiks užsiimti įvairiu šunų sportu - šunų vikrumo sportas (agility), lėkščiasvydis (dog frisbee), sportinis paklusnumas (obedience), šokiai su šunimis (canine freestyle) ir pan.

Viena iš mėgstamiausių borderkolių veiklų yra laikoma kamuoliuko mėtymas, tačiau tai tikrai nėra pats geriausias iškrovos pasirinkimas. Tokie šunys ne pavargsta, o kaip tik pasidaro aktyvesni, nes "medžiojant grobį" išsiskiria adrenalinas, kuris tik dar labiau suaktyvina šunį, tad pavargsta tik šuns kojos. Tad vietoj žaislų mėtymo geriau užsiimti kitomis veiklomis, tokiomis kaip šunų sportas, bėgiojimas, ar važiavimas dvirčiu su šunimi, plaukimas, įvairūs uostymo žaidimai ir pan.

Šaltiniai 

Šunų veislės